«Svanhild»

Galeasen «Svanhild» ble bygd som Hardanger-jakt på Nordvik i Surnadal på Nordmøre i 1889. Båten er 76 fot lang og 21 fot bred.

Skuta gikk i fraktefart, hovedsakelig med fisk og salt mellom Kristiansund og Lofoten.

Som jakt hadde Svanhild en mast, og et mannskap på seks personer. Rundt 1925 ble Svanhild rigget om til galeas, det vil si at den fikk to master.
Da ble seilene mindre og lettere å jobbe med, og man kunne nå seile båten med fem personer.
På midten av 1930-tallet ble det installert motor i Svanhild og den store riggen ble fjernet.
Svanhild fortsatte å gå i fraktefart langs kysten heilt til 1976.
Da ble skuta kjøpt av privatpersoner i Kristiansund, og meningen var å rigge båten om til seilfartøy igjen. Dette prosjektet ble ikke fullført, og i 1983 ble Svanhild kjøpt av Oddbjørn Hovland og Berit Kjeldsberg.
Etter et kort opphold i Haugesund fikk båten hjemmehavn i Florø, og i 1984 ble det dannet et andelslag med flere eiere fra kystbyen.
To år med restaurering og rigging gav frukter, og i perioden 1985–1988 var Svanhild på en tre år lang jordomseiling.
Etter hjemkomsten i 1988 gikk et par år med noen leieoppdrag, blant annet til København og til Vågsberget for filminnspilling av Knut Hamsuns "Landstrykere".

I 1995 ble Stiftelsen Svanhild opprettet og alle de gamle eierne overførte vederlagsfritt sine andeler til stiftelsen.
Foreningen Svanhilds venner ble opprettet samtidig som stiftelsen, og har som mål å skape et aktivt miljø for bevaring og bruk av Svanhild.
Venneforeningen står for aktiviteter, dugnader, møter og så videre.
I perioden 1991 til 2001 har Svanhild gjennomgått en omfattende restaurering.
Det meste av båten er skiftet ut og gjenoppbygd ved Hardanger Fartøyvernsenter i årene 1991-1997.
Den nye riggen er laget i Florø. Det omfattende restaureringsarbeidet er i hovedsak finansiert av Riksantikvaren, men også med god støtte i form av løyvinger frå Fylkeskulturkontoret, Sparebanken Sogn og Fjordane og Florø kommune.

I forbindelse med restaureringsarbeidet har Oddbjørn Hovland, som tidligere ansatt ved Kystmuseet, utført et grundig forsknings- og dokumentasjonsarbeid på den type seilfartøy som Svanhild representerer.
I perioden 2000–2005 har Kystmuseet v/ Trond Strømgren ledet restaureringsarbeidet, og Svanhild ble sertifisert som opplæringsfartøy i april 2005.
Svanhild framstår i dag som et av de mest autentiske restaurerte fartøya i Norge.
Administrasjonen av Svanhild ligger under Kystmuseet i Florø.

Fakta om Svanhild

Svanhild ble bygd i 1889 på Nordvik i Surnadal på Nordmøre.
Konstruktør Jon Børve og bygger Jo Sjøtrø.
Båten ble bygd for brødrene Ola og Johan Drøpping.
Lengde skrog o.a. 76 fot + baugspryd.
Bredde 21 fot.
Dyp 8 fot.
Tonnasje ca. 120 tonn.
Byggemateriale furu.
Original rigg: gaffelrigga jakt med en pålemast. Storseil (140 kvadratmeter), toppseil, fokk, klyver, jager, skværseil, breifokk.
Totalt seilareal var omtent 400 kvadratmeter.
Svanhild ble rigget om til galeas rundt 1925. Seilarealet ble da noe mindre.
Første motor, en 50 Hk Wickmann, ble installert i 1936.
Skuta ble restaurert ved Hardanger Fartøyvernsenter i perioden 1991 til 1997.
Det meste av skroget ble da skiftet ut.
Skroget er nå slik det var i 1889, riggen slik den var rundt 1925 (galeasrigg).
Nye seil er sydd i linduk av seilmaker Brodersen i Lyngør.
Det er nå installert 2 motorer type Perkins SABRE i Svanhild. Hver er på 182 HK.
Ny innredning med ny bysse og utvida køyekapasitet samt to nye toalett kom vinteren 2008 i forbindelse med Svanhilds deltakelse i Tall Ship Race sommeren 2008.

Eksterne lenker


Kategori:Norske seilskip
Kategori:Florø
Kategori:Samferdsel i Kinn
Kategori:Kulturminner i Kinn
Kategori:Historisk næringsliv i Norge
Kategori:Skip bygget i Norge
Kategori:Skip fra 1889
Kategori:Norsk sjøfartshistorie
Kategori:Artikler i sjøfart-prosjektet